**שרה שילה** (נולדה ב-1958) היא סופרת ישראלית, מחברת רב המכר **שום גמדים לא יבואו**, זוכה פרס ספיר 2007.

ביוגרפיה
--------

שרה שילה נולדה תחת השם שרה בבלי בירושלים. בבעלותו של אביה היו מסעדות ועסקי קייטרינג. השיפור המתמיד במצב הכלכלי הוביל את משפחתה לעבור משכונה לשכונה ברחבי ירושלים. שילה נתקלה בגזענות כלפי מוצאה המזרחי כבר בבית הספר, "ששם השאלה הראשונה שהיו שואלים אותי בחצר האספלט הייתה מאיזו עדה את והייתה איזו אי נוחות כשהייתי אומרת את האמת".

בשנת 1976 הגיעה שילה במסגרת גרעין נח"ל למעלות. מנחה הגרעין היה יגאל שוורץ, לימים פרופסור לספרות, אך הוא לא זיהה בה כישרון כתיבה. שילה טענה שהיא סבלה מהפרעות קשב וריכוז, אך ההפרעה לא אובחנה בשל היעדרה של מודעות לתופעה באותה תקופה.

שילה אהבה את מעלות, והחליטה לגור בה דרך קבע. היא החלה לעבוד במעון לילדים. באותה תקופה גם פגשה את בעלה לעתיד, אבנר שילה. שרה ואבנר החליטו להקים את ביתם במעלות, שם נולדו שלושת ילדיהם הראשונים. במשך שנותיה במעלות ביצעה שילה פעילויות קהילתיות רבות בעיר, ביניהן הקמת הפעוטון הפרטי הראשון, המרכז לגיל הרך במתנ"ס, ולקיחת חלק בהקמת בית הספר הניסויי בתפן. כמו כן, עסקה שילה בקליטת עולים חדשים, ניהלה גלריה והפעילה תיאטרון בובות. ב-1989 פורסם ספרה הראשון, ספר הילדים "מעשה בחושך". בשנת 1991, היא ומשפחתה עברו לגור בכפר ורדים, שם נולדה בתם הרביעית, ושם היא כתבה את "שום גמדים לא יבואו". לאחרונה עברה להתגורר עם משפחתה בקריית טבעון. בין היתר היא מלמדת כתיבה יוצרת וספרות באוניברסיטת חיפה. ב-2017 השתתפה בכתיבת התסריט לסרט התיעודי "ארץ אהובה שלי" בהפקתם של אנשי הקולנוע יעל קיפר ורונן זרצקי, שצולם במעלות, ומתרכז בסיפורם של מהגרים שהגיעו לעיר בעשרים השנים האחרונות מהודו, לבנון וברית המועצות לשעבר. הסרט הוצג בפסטיבל דוקאביב ב-2017, וב-2018 הוקרן בערוץ 8.

ב-2022 יצא לאור הרומן השני שלה, משפט אהבה, בהוצאת הקיבוץ המאוחד.

תהליך כתיבת "שום גמדים לא יבואו"
--------------------------------

שרה שילה בחגיגה של עם עובד לרגל זכייתה בפרס ספיר, שבוע הספר, יולי 2008
ב-1998, החליטה שילה להתמסר לכתיבת הספר "שום גמדים לא יבואו" - סדרת מונולוגים של בני משפחה בצל הקטיושות. היא עזבה את עבודתה והקדישה את עצמה לספר:

> 
> מה שקרה זה שליום הולדת ה-40 שלי קיבלתי במתנה את 'שתהיי לי הסכין' של דויד גרוסמן. קראתי את 'שתהיי לי הסכין' והספר הזה עשה לי משהו שאי אפשר בכלל לתאר. משהו התחיל לזוז בתוכי. לא ידעתי מנוח. לפני זה היו לי כמה ניסיונות כתיבה לא מוצלחים לילדים אבל עכשיו קרה משהו אחר. היה חודש יוני ואני ממש לא יכולתי לקום מהמיטה וללכת לעבודה ובשביל מי שמגיל 18 לא הפסידה יום אחד של עבודה, למעט חופשות לידה קצרות במיוחד, זה היה משהו בהחלט יוצא דופן. הייתי בשוק. הרגשתי שכל מה שאני רוצה זה לשוטט על הגבעות עם מחברת ביד ולכתוב. כתבתי מכתב לדוד גרוסמן על הספר שלו והוא ענה לי שהחיים קצרים מכדי שמי שאין לו כישרון יבזבז אותם על כתיבה אבל לי הוא אומר שכדאי שאשב ואכתוב... הייתי קמה ב-4 בבוקר ויוצאת מהבית עם בלוק ביד וכותבת.
> 
> 
> 
> — "בלי מונולוגים מהוואגינה" - נרי לבנה, הארץ 2005
> 

לאחר תהליך כתיבה ממושך היא הגישה את הספר להוצאת עם עובד, שפרסמה אותו ב-2005 בשיתוף מפעל קסת לספרות ביכורים. ספר זה זכה להצלחה מסחרית יוצאת דופן, לביקורות משבחות ולמספר פרסים, בהם פרס ספיר.

ספריה
-----

* **מעשה בחושך** (הוצאת כתר, תשמ"ט 1989), איורים מאת מיכל אפרת.
* **קדימה עוברים למטת ההורים** (כפר ורדים: אנדומלה, תשנ"ד 1993), איורים מאת מיקי צדיק.
* **הקפיצה** (כפר ורדים: אנדולמה, תשנ"ד 1993), איורים מאת גידי קייך.
* **שום גמדים לא יבואו** (עם עובד, תשס"ו 2005), ערך יובל שמעוני.
* **משפט אהבה** (הקיבוץ המאוחד - ספרית פועלים, תשפ"ב 2022), ערך יואב יואב רוזן.

קישורים חיצוניים
----------------

ויקישיתוף מדיה וקבצים בנושא **שרה שילה** בוויקישיתוף
* שרה שילה (1958-), דף שער בספרייה הלאומית

* אתר למנויים בלבד אריאנה מלמד, המהגרים ב"ארץ אהובה שלי" לעולם לא יזכו בכרטיס כניסה לישראליות, באתר הארץ, 28 בנובמבר 2018

* רשימת הפרסומים של שרה שילה, בקטלוג הספרייה הלאומית

* שרה שילה, ב"לקסיקון הספרות העברית החדשה"
* שרה שילה, ב"לקסיקון הקשרים לספרות ישראלית"
* הספרים של שרה שילה, באתר "סימניה"
* שרה שילה, משל הארנב, באתר הארץ, 15 באוקטובר 2008
* שרה שילה, מטבע שאינו עובר למהגר, באתר הארץ, 13 באפריל 2011
* נרי ליבנה, בלי מונולוגים מהוואגינה, באתר הארץ, 30 בדצמבר 2005
* טל היינריך, זוכת פרס ספיר, 13.06.2007, נענע 10
* תמי זר, "רוצה לחזור למה שהייתי", באתר ynet, 1 ביולי 2008
* חנה אזולאי הספרי, עולם שלם מופלא, באתר ynet, 1 ביולי 2008
* מרב יודילוביץ', הספרי מעבד את "שום גמדים לא יבואו" לבמה, באתר ynet, 4 בספטמבר 2008
* אריק גלסנר, על שרה שילה, בלוג באתר "רשימות", 12 באפריל 2008
* סרטונים שרה שילה, במיזם "סופרים קוראים" של המרכז לספריות וספרות בישראל
* אתר למנויים בלבד גילי איזיקוביץ, שרה שילה: ההצלחה היתה אירוע שונה כל כך מכל מה שחוויתי בחיי, באתר הארץ, 16 ביוני 2022
* עופרה עופר אורן, שרה שילה, "משפט אהבה": גאוני!, בבלוג "סופרת ספרים", 1 בספטמבר 2022
* איל חיות-מן, צורה להם, באתר ישראל היום, 17 בנובמבר 2022
* אסתי אדיבי שושן, "צל הורים כהורים" על משפט אהבה, פנס מוסף לביקורת ספרות, דצמבר 2022.

הערות שוליים
------------

1. ↑  נרי ליבנה, בלי מונולוגים מהוואגינה, באתר הארץ, 30 בדצמבר 2005
2. ↑  אתר למנויים בלבד עמרי הרצוג, "משפט אהבה" של שילה הוא רומן מורכב ותובעני, שבמרכזו חפצים מדברים, באתר הארץ, 14 ביולי 2022

|  |  |  |
| --- | --- | --- |
| **הקודם**:**רון לשם,אם יש גן עדן** | **פרס ספיר** 2007 "שום גמדים לא יבואו" | **הבא**:**צבי ינאי,שלך, סנדרו** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311181405171
* BnF: cb15068353f (data)
* CiNii: DA18812618
* GND: 137803508
* ISNI: 0000 0000 8398 5300
* LCCN: no2006034442
* NTA: 322326958
* RERO: 02-A016438071
* VIAF: 85985034
* WorldCat: lccn-no2006034442

 |